**Kristian Gundersen** (født 22. mars 1959 i Oslo) er en norsk biolog. Han er professor i fysiologi ved Universitetet i Oslo og har forsket på nerve-muskel-interaksjoner. Han har også hatt flere universitetspolitiske verv, og har sittet i universitetsstyret ved Universitetet i Oslo[*når?*]. Gundersen er en aktiv formidler av vitenskap, og deltager i offentlig debatt om universitetspolitiske spørsmål og som kritiker av alternativ behandling og overtro.

Faglig arbeid
-------------

Gundersen ble cand.mag. og cand.scient. ved Universitetet i Oslo som 22-åring, i 1981. 30 år gammel ble han dr.philos. i 1989.

Han avtjente verneplikten som forsker ved Forsvarets forskningsinstitutt, Avdeling for toksikologi fra 1982 til 1983. Han var vitenskapelig assistent ved Nevrofysiologisk institutt ved Universitetet i Oslo 1984-1989. Senere var han postdoktor ved Washington University i Missouri, USA, 1990-1992 og postdoktor og forsker ved Nevrofysiologisk institutt ved Universitetet i Oslo 1993-1996. I 1996 ble han utnevnt til professor i fysiologi ved Universitetet i Oslo. Han var gjesteforsker ved Harvard University 2005-2006.

Gundersen arbeider med nerve-muskelsystemet, og hans oppdagelse av såkalt muskelhukommelse relatert til bygging av muskelmasse ble kåret blant de 25 viktigste vitenskapsnyhetene i 2013 av det amerikanske magasinet *ScienceNews* 

Gundersen er en aktiv formidler og han er særlig kjent for sitt engasjement i debatten om alternativ behandling. Hans engasjement startet i forbindelse med diskusjonen omkring de påståtte overnaturlige evnene til Snåsamannen. Han utgav våren 2013 boken *Snåsakoden: En kunnskapsbasert guide til alternativ medisin*. I tillegg til å drøfte Snåsamannen faktasjekker Gundersen påstander om effekten av femti ulike retninger innen alternativbevegelsen basert på tilgjengelig vitenskapelig forskning. Han har vært spaltist med spalten «Uviten» i *Aftenposten*.

I 2013 ble han valgt inn i Det Norske Videnskaps-Akademi og er leder av gruppe for cellebiologi og molekylær biologi.

Gundersen var president i *The Scandinavian Physiological Society* fra 2018 til 2022.

Universitetspolitikk
--------------------

Gundersen var bestyrer for Avdeling for generell fysiologi ved Universitetet i Oslo 1997-2002. Han har sittet i Det akademiske kollegium og universitetsstyret ved Universitetet i Oslo i to perioder, fra 2002 til 2005. Han var en av kandidatene til rektorvalget i 2005. Som rektorkandidat markerte han seg som kritisk til Kvalitetsreformen. Gundersen stilte til valg sammen med Johanne Sundby (prorektorkandidat), og med Doris Jorde som viserektorkandidat. Han stilte ikke ved rektorvalget i 2009 fordi han ville konsentrere seg om forskningen i tiden fremover.

Fra 2010 til 2013 var Gundersen første varamedlem av Universitetsstyret for de vitenskapelig ansatte ved Universitetet i Oslo. Han fikk nest flest stemmer ved valget av to vitenskapelige representanter og skulle dermed i utgangspunktet vært fast medlem av Universitetsstyret, men i henhold til kvoteringsreglene rykket han ned fordi også kandidaten som fikk flest stemmer var mann. Ved valget i 2013 fikk Gundersen flest stemmer og ble innvalgt som første representant for de vitenskapelig ansatte i Universitetsstyret.

Gundersen har vært formann i Akademisk forum (tidligere Professorforeningen). 

Han har omtalt utvikling av visjonsdokument for kunnskapsorganisasjoner som Universitet som vrøvl, floskler og bortkastet tid.

Referanser
----------

1. ↑   arkiveringsdato 17. oktober 2017, arkiv-URL web.archive.org, www.dnva.no, besøkt 29. mai 2016[Hentet fra Wikidata]
2. ↑  Kristian Gundersen *Activity and inactivity in nerve-muscle interactions* doktorgradsavhandling - Universitetet i Oslo, 1989
3. ↑  «Gundersen Kristian», *Prabook*
4. ↑  «Year in Review: Gift of steroids keeps on giving» *ScienceNews*
5. ↑  «Medlemmer». *www.dnva.no*. Arkivert fra originalen 20. august 2018. Besøkt 20. august 2018.
6. ↑  uniforum.uio.no Kristian Gundersen vil ikkje bli rektor 19.01.2009
7. ↑  ««Man bør ikke bruke tid på sånt vrøvl, det er virkelig bortkastet arbeid».» **(norsk)**. Besøkt 15. januar 2018.

Bibliografi
-----------

* *Snåsakoden - en kunnskapsbasert guide til alternativ medisin*, Aschehoug 2013, ISBN 978-82-03-29388-7
* (no) Publikasjoner av Kristian Gundersen (professor) i BIBSYS
* (no) Publikasjoner av Kristian Gundersen (professor) i forskningsdokumentasjonssystemet CRIStin

Eksterne lenker
---------------

* Kristian Gundersen: «Kunnskapsfri sone?» fra skeptikerkonferansen *Kritisk masse* i oktober 2010 (video 45 min)

|  |  |
| --- | --- |
| Oppslagsverk/autoritetsdata | Prabook **·** BIBSYS **·** VIAF **·** CRIStin
 |